Mgr. **Robert Žitňanský** (\* 9. október 1976, Košice – † 12. apríl 2018) bol slovenský novinár, ekonomický analytik a politik, spoluzakladateľ hnutia NOVA.

Životopis
---------

V rokoch 1996 – 1997 študoval na Filmovej a televíznej fakulte Vysokej školy múzických umení v Bratislave (FTF VŠMU), neskôr v rokoch 2003 – 2006 na Filozofickej fakulte Univerzity Konštantína Filozofa v Nitre (FF UKF) a na Filozofickej fakulte Univerzity sv. Cyrila a Metoda v Trnave (FF UCM), kde získal bakalársky titul. V rokoch 2006 – 2008 potom absolvoval magisterské štúdium v odbore verejná politika na Fakulte sociálnych a ekonomických vied Univerzity Komenského v Bratislave (FSEV UK).

Pracoval ako reportér týždenníka Trend (1995 – 1996), redaktor denníka SME (1996 – 1997), korešpondent rádia Slobodná Európa (1997 – 1998). V rokoch 1998 – 1999 bol poradcom podpredsedu vlády SR pre ekonomiku Ivana Mikloša v prvej vláde Mikuláša Dzurindu, následne pokračoval v novinárskej práci ako redaktor týždenníka Domino fórum (1999 – 2004).

V roku 2004 spoluzakladal týždenník .týždeň, kde potom do roku 2009 pôsobil ako zástupca šéfredaktora. Zároveň v rokoch 2004 – 2012 moderoval ekonomickú diskusnú reláciu *Analýzy a trendy* v spravodajskej televízii TA3.

V rokoch 2009 – 2012 pôsobil ako analytik v Inštitúte pre dobre spravovanú spoločnosť (SGI), kde sa zaoberal najmä otázkami hospodárskej a sociálnej politiky, kapacity inštitúcií a politickej ekonómie štrukturálnych reforiem. Podieľal sa tiež na projekte SGI *Nové idey pre Slovensko*.

V roku 2012 stál spolu s Danielom Lipšicom, Gáborom Grendelom a Janou Žitňanskou pri zrode politického hnutia Nová väčšina (NOVA). V roku 2015 politické aktivity ukončil.

V máji 2017 utrpel vážne zranenia, keď ho na priechode pre chodcov v belgickom Bruseli zrazilo auto. Bol dlhodobo hospitalizovaný, najprv v Bruseli, v auguste ho vládny špeciál previezol vo vážnom stave na Slovensko. 12. apríla 2018 podľahol následkom zranení, ktoré pri nehode utrpel.

Bol ženatý s konzervatívnou političkou a europoslankyňou Janou Žitňanskou (KDH, NOVA), s ktorou mal tri deti. Jeho otcom bol novinár Eduard Žitňanský, manžel bývalej ministerky spravodlivosti Lucie Žitňanskej.

Referencie
----------

1. 1 2 3 4   *Robert Žitňanský* [online]. Bratislava: NOVA, [cit. 2018-04-13]. Dostupné online. Archivované 2016-06-05 z originálu.
2. 1 2  Robert Žitňanský In:  *Osoby, ktoré získali titul na UK* [online]. Bratislava: Univerzita Komenského, [cit. 2018-04-13]. Dostupné online. Archivované 2022-08-08 z originálu.
3. ↑  TASR. Zomrel publicista a jeden zo zakladateľov NOVA Robert Žitňanský. *teraz.sk* (Bratislava: TASR), 2018-04-13. Dostupné online [cit. 2018-04-13].
4. ↑  Robert Žitňanský In:  *Absolventi UCM : Zoznam absolventov UCM, ktorí ukončili štúdium v roku 2006* [online]. Trnava: Univerzita sv. Cyrila a Metoda, 2006, [cit. 2018-04-13]. Dostupné online.
5. ↑   *Robert Žitňanský* [online]. Bratislava: Inštitút pre dobre spravovanú spoločnosť, [cit. 2018-04-13]. Dostupné online.
6. 1 2  TASR. Zomrel publicista a jeden zo zakladateľov NOVA Robert Žitňanský. *Pravda* (Bratislava: Perex), 2018-04-13. Dostupné online [cit. 2018-04-13]. ISSN 1336-197X.
7. ↑   Vládny špeciál priviezol zraneného manžela europoslankyne Žitňanskej. *Aktuality.sk* (Bratislava: Ringier Axel Springer Slovakia), 2017-08-03. Dostupné online [cit. 2018-04-13].

Externé odkazy
--------------

* Články Roberta Žitňanského v súbornom katalógu Slovenskej národnej knižnice
* Šebej, Lipšic, Vagovič, Němeček a Mikloš o Robertovi Žitňanskom, článok v Denníku N

Autoritné údaje: * ISNI: 0000000055666919
* LCCN: no2002053097
* NK ČR: jn20011210337
* SNK: 148857
* VIAF: 48897301
* WorldCat: lccn-no2002053097